
A szőnyi református egyházközség az 1945 és 1959 közötti időszakban

A református egyház szocializmusban betöltött szerepét eddig főként az egyházi vezetés szintjén végzett kutatások elemezték, azonban kevés munka foglalkozott a gyülekezeteknek az államhatalom intézkedéseire adott reakcióival, az alsópapság tevékenységével. A szőnyi református egyházközség az atrocitások, anyagi nehézségek és lelki megpróbáltatások ellenére kitartóan szolgáló közösség kiváló példája. A második világháború alatt elszenvedett veszteségek, az egyházi földek és iskolák államosítása, a megyei és községi tanács jogsértései, a lelkészlakás kiutalása, és az ezekre adott reakciók mind végigkövethetőek a gyülekezet presbitériumának jegyzőkönyveiben. A gyülekezeti tagok áldozatos fizikai és lelki munkája nyomán - a Rákosi-korszak elnyomásához képest szokatlan módon - élénk gyülekezeti élet folyt Szőnyben. A fiatalok között végzett szolgálat is kiemelkedő volt, amelyet a konfirmálók évről évre növekvő létszáma és a gyülekezeti tagok beszámolói támasztanak alá. Az egyházközség aktivitása az állambiztonság figyelmét sem kerülte el, hiszen több jelentésben is szerepel a közösség és lelkészük. A gyülekezet 1945 és 1959 közötti története fontos adalék a korszak egyháztörténetéhez, hiszen árnyalja az állammal szövetkező, olykor az evangelizációt is háttérbe szorító református egyház képét, és a vezetők helyett az egyház testét alkotó, szolgálatukat hűséggel végző gyülekezeti tagok életéről tanúskodik.



